5
1 Mikee, inii me maa to mee, inii magaa da kaa keedaa toogee see ee to mee kisee kabayaayu ko Ogatamee me mée yaagoo kiyaakee ee agoo, see kuwa inii ipi. Kuwa ee kuwa ko mée me yagaa me maatagaano taa see ee, iminoo miya, iminoo miya toono too ee mee, epoo to wodoo agoo. 2 Inii epoo to wodoo kaa kaama gipii see ee mee doka maayaa mokoo ni kaa namaataagi naaki ou see dimii mee ebo. See kemaata inii eto mee keedaa see ee yiba toogee see kaboo inii dimi aa-waa segeekea.+ 3 Inii boota kaama má tago toowoo see kuwa be, gipii see ee mee ni kaa namaataagi naaki ou see dimii mee gaawoo see. 4 Mikee, inii eto mee keedaa see ee yiba toogee see kaboo edo see agiyoo inii kaa mée yadootagaa siwoo siyaa yoka inii aa-waa segee see too. Inii eto mee maa to mee ekeasiino ede see dimii mee taa kiya eto mee aii booyaa maa to mee wodoo taa mee kisee too toowoo see maa to mee inii kaa mée yamaatagaano kuwa inii ede. Kisee inii kaa mée yamaatagaano taa kaa omegee, toogeekea kuwa me inii dimi aa-waa segee siyaa. 5 Mee gipii see maa to mee inii daamaa masisi naadi mée yaipiipii taa see Mée mee ko Ogatamee. Wa me bagee maniyaa agiyoo apanaa yuwa kuwa inii taa ma taa masiitagea ii see kuwa nekeensi naadi Wa me Roh mee keta inii aii mée manta.+
6 Kuwa me kemaata inii makii taa, kisee too pesee ma umiwoo, toowoo see. Inii eto mee maa to mee ma toogee see kaboo inii Tuhan ma epo enaataa eetoowoo see yoo beesekaa toogeekea, see kuwa inii ipi. 7 Mikee, eto kiipaa inii Waa se deetaa see kiya inii mikee gaawoo, Wa kaa too dimi maawoo, umiwoo, toowoo see. Inii kuwa eto deeyaa agiyoo kuwa kaa dimi se maawoo siyaa.+ 8 Eto inii Waa se deetaa see kiya inii dimi mena makii taa see kaa pesee ma totaakea. Bedaa inii me maa to mee ekeata kaama Tuhan paagoo epo enaataa toowoo taano ede see dimii mee miya ebo. 9 Inii kisee dimii ebo kemaata inii eto maa to yiba umiwoo, toowoo siyaa miya, inii me maa to ekeata Wa paagoo umiwoo, toowoo siyaa miya inii me Waa dimi wikii-wikii siyaabuu siwoo taapa see dimii mee gaawoo, umiwoo siyaa.+ 10 Mee ko inii uduma taa ma taa inii me ukuwagee seta yuwa doodoo mée manisi naadi Kristus ikigii to kaa yiinaagiitagea. Inii mée gakata inii me maa to yiba toogee seta kaboo inii me ukuwagee seta yuwa doodoo daamaa agiyoo miya, pedeo agiyoo miya mée maniitagi yoka inii eto Waa dimi wikii-wikii siyaabuu siwoo taakea.+
Kristus doodoo inii Ogatamee ma mée emee-emee siyaata menaa
11 Tuhan mee kisee Wa too wedaano, kisee Wa too ebo ekee taano kuwa inii ipi. Inii kisee ipi kemaata kaama apanaa bagee miya okoo Tuhan mee kisee ekee segeesi naadi inii maamaa asenaa segee see. Ogatamee me inii dimi mena esee mée nekeenigi, bedaa kisee ikii me inii kisee bagee ii see mée nekeenegea see kuwa anii ede. 12 Ni me kisee kisega menaa kuwa ko inii bedaa kaagaa ena ma ikii me inii mée yaapaageesea naadi kisega menaa se. Kiya ikii me inii kaa ede ma, ede ma dimii kaa kuwa ebo poga-poga bagee yuwa paagoo "Paulus nuwaa okoo kisee bagee ii" see kuwa ikii me daamaa inii kaa mée yawegasea naadi kisega. Kuwa ebo poga-poga bagee kuwa ko okoo tapaato yaato kaa mée me naapaagee taano ede see bagee yuwa. Kiya okoo semoo yiba yaato gaayu ko okoo dimi mena daamaa se muniwoo see bagee yuwa.* 13 Mée me inii taki-takii meanta kaama koo senaa see bagee yuwa mokoo, see mée gaayaa miya koosi. Ogatamee me Ni kaa daamaa naukuwanaa see bagee yuwa ii see mée gaagi. Bedaa inii dimi awee kaa daamaa ukuwanaa see bagee yuwa ii see mée gaayaa miya inii kisee ikii kaa daamaa kiukuwanaa segeeke. 14 Inii kisee daamaa ukuwanaa segeeke mee ko Kristus Wa me epaa mee me inii pesee kiwoo naadi kaama omaago ma yaukuwanaa segeeke. Mikee, Mée ena me mée uduma kaa mée yaboota. Mee kaama ko mée uduma okoo mée bogaano yaato too peanta ii see kuwa inii nekeeniyaa. 15 Kristus Waa mée uduma kaa mée yaboota mee ko inii Wa me daamaa mée umiwoo, toowoo siyaabuu seta bagee kuwa inii ekaato kaa umiwoo, toowoosi naadi mée yaboota se kiya Wa kaa too. Inii kaa mée yaboota kaama aya andoo peeta Mée mee inii Wa kaa too umiwoo, toowoosi naadi Wa me inii kaa mée yaboota.+
16 Kuwa me kemaata eto kaama wodoo inii me mée si yawiginiyaa. Mée me 'Waa kisee mée, waa kisee apii' see yawiginiyaa-yawiginiyaa kuwa see see inii se ukuwayaa. Idukaa inii me Kristus mee aii kisee Mée to yoka, see yawiginta kiya eto inii kisee dimii taa. 17 Kisee kemaata okoo Kristus ma dimi aagadi-maagadi siyaa bagee kuwa ko gipii see bagee yuwa ogaataayaa. Kuwa idukaa iyee-payee kuwa taa kedaa seta kaama gipii see iyee kuwa agoo kedaa siyaa.+ 18 Kuwa uduma Ogatamee me daamaa mée yaukuwaaniyaayaa agiyoo. Wa me Kristus doodoo inii Waa ma mée emee-emee siyaabuu seta. Bedaa Ogatamee me mée tomaa-tomaa yuwa Waa ma emee-emee siyaano menaa kuwa nadoonaasi naadi inii kaa mée yadootaata.+ 19 Mee ko Ogatamee me Kristus doodoo uwoo to, magaa to mée tomaa-tomaa kuwa uduma okoo Waa ma menaa yuwa se neke-nekee seta uduma wisintaata kaama okoo Waa ma emee-emee siyaabuu seta. Bedaa Wa me mée tomaa-tomaa yuwa Waa ma emee-emee siyaano menaa kuwa nadoonaasi naadi inii kaa mée yadootaata.
20 Kisee kemaata inii ko Kristus kaa menaa nadoonaasi naadi pooi see mée aseta bagee yuwa. Kuwa menaa yuwa Ogatamee me inii doodoo mée yuwa paagoo omaago ma asenaa siyaa. Eto ko inii Kristus ekaa da yadoonaa see bagee yoka inii omaago ma mée paagoo asiino ko: Ikii Ogatamee ma emee-emee taai, see menaa mee. 21 Kristus mee pedeo ena ma taa, pedeo ewo see Mée kiya Ogatamee me inii me pedeo yuwa Wa kaa mée yadootaata. Kisee yadootaata kemaata Kristus Waa miya pedeo bagee mokoo keta. Mee ko inii Kristus ma aagadi-maagadi naadi kaama Ogatamee me okoo sikii, okoo miya nao see mée diino see naadi inii me pedeo yuwa Kristus kaa mée yadootaata.+
+ 5:2 Rom 8:23 + 5:5 2Kor 1:22, Ep 1:13-14 + 5:7 2Kor 4:18, Rom 8:24-25 + 5:9 Plp 1:20-23 + 5:10 Mat 16:27, 1Pet 1:17 * 5:12 Okoo tapaato yaato kaa mée me naapaagee taano ede see gaayaa bagee kuwa ko Paulus wisineekee bagee yuwa. Okoo me 'Mée me waa ebo bagee, waa mena wegaano omaago, kisee mée to ii see nadeegea naaki ou' see dimii gaayaa bagee kuwa. + 5:15 Tit 2:14, 1Pet 4:1-2 + 5:17 Rom 6:4, Ep 2:10 + 5:18 Rom 5:10-11, Kol 1:20-22 + 5:21 Yes 53:9-11, Rom 8:3-4, 1Pet 2:22-24